TCCC จบเกมตลาดทุน.!
แหม๊...ช่วงนี้กระแสเหมืองโปแตชมาแรงเว่อร์วังอลังการ เลยทำให้หุ้น TRC ที่เค้าเมาท์มอยกันว่าจะมีข่าวดีข่าวใหญ่เร็ว ๆ นี้
แหม๊...ช่วงนี้กระแสเหมืองโปแตชมาแรงเว่อร์วังอลังการ เลยทำให้หุ้น TRC ที่เค้าเมาท์มอยกันว่าจะมีข่าวดีข่าวใหญ่เร็ว ๆ นี้
9 ก.พ. 2566

แหม๊…ช่วงนี้กระแสเหมืองโปแตชมาแรงเว่อร์วังอลังการ เลยทำให้หุ้นบริษัท ทีอาร์ซี คอนสตรัคชั่น จำกัด (มหาชน) หรือ TRC ที่เค้าเมาท์มอยกันว่าจะมีข่าวดีข่าวใหญ่เร็ว ๆ นี้ วิ่งเอ๊าวิ่งเอา โดยในรอบ 1 สัปดาห์ราคาหุ้นปรับขึ้นไปแล้ว 25.00% และรอบ 1 เดือน ปรับขึ้นไป 1,136.11%…
จนล่าสุดตลาดหลักทรัพย์ฯ ต้องจับขังคุกแคชบาลานซ์แดน 1 ระหว่างวันที่ 7 ก.พ.-27 ก.พ. 2566 เพื่อดับร้อนหุ้นซิ่ง..!!
ในขณะที่มีอีกหุ้นหนึ่งทำปุ๋ยเหมือนกัน นั่นคือ บริษัท ไทยเซ็นทรัลเคมี จำกัด (มหาชน) หรือ TCCC ซึ่งเป็นหุ้นที่เก่าแก่อยู่ในตลาดหลักทรัพย์ฯ มานานตั้งแต่ปีมะโว้ (เข้าตลาดฯ เมื่อ 8 ต.ค. 2534) ก็วิ่งเหมือนกัน โดยในรอบ 1 สัปดาห์ ราคาหุ้นปรับขึ้นไปแล้ว 30.25% และรอบ 1 เดือน ปรับขึ้นไปกว่า 38.39%
แต่สิ่งที่แตกต่างกัน เคสของ TCCC น่าจะวิ่งรับการเตรียมตัวออกจากตลาดหลักทรัพย์ฯ มากกว่าล่ะมั้ง..!!
จากกรณีกลุ่มผู้ถือหุ้นใหญ่ นำโดย SOJITZ CORPORATION (Sojitz) และ บริษัท ไอเอสทีเอส (ไทยแลนด์) จำกัด (ไอเอสทีเอส) ซึ่งถือหุ้นรวมกันทั้งสิ้น 487.99 ล้านหุ้น คิดเป็น 83.45% ประกาศตั้งโต๊ะเทนเดอร์ฯ หุ้นที่เหลือทั้งหมด ที่ราคาหุ้นละ 40 บาท ซึ่งเป็นราคาที่สูงกว่ากระดานในวันที่ 7 ก.พ. 2566 (เป็นวันที่แจ้งข่าวจะตั้งโต๊ะเทนดอร์ฯ) โดยปิดตลาดฯ ที่ 32.50 บาท
ส่งผลให้พอประกาศทำเทนเดอร์ฯ ปุ๊บ…ราคาก็ไปต่อปั๊บ..!!
ที่จริงถ้าไปส่องปัจจัยพื้นฐานของ TCCC ถือว่าแข็งแกร่งนะ ผลประกอบการเติบโตต่อเนื่อง โดยปี 2561 มีรายได้รวม 10,411 ล้านบาท กำไรสุทธิ 1,331 ล้านบาท ส่วนปี 2562 ดร็อปไปเล็กน้อย รายได้รวมอยู่ที่ 8,910 ล้านบาท กำไรสุทธิ 922 ล้านบาท ขณะที่ปี 2563 กลับมาเติบโตอีกครั้ง มีรายได้รวม 9,513 ล้านบาท กำไรสุทธิ 1,472 ล้านบาท ปี 2564 มีรายได้รวม 12,211 ล้านบาท กำไรสุทธิ 1,578 ล้านบาท และงวด 9 เดือนแรกปี 2565 มีรายได้รวม 11,177 ล้านบาท กำไรสุทธิ 840 ล้านบาท
ขณะที่อัตรากำไรสุทธิก็ดีนะ เฉลี่ยแต่ละปีไม่ต่ำกว่า 10%
แถมยังเป็นหุ้นที่มียีลด์สูง เงินปันผล 5-6% ต่อปีเลยทีเดียว..!!
แต่เสียอย่างเดียว สภาพคล่องน้อยไปหน่อย…ปัจจุบันฟรีโฟลตอยู่ที่ 7.56% เท่านั้น (เกณฑ์กำหนดต้องไม่ต่ำกว่า 15%)
อ้าว…แล้วทำไมผู้ถือหุ้นใหญ่จะเอา  TCCC ออกจากตลาดฯ เสียล่ะ..? หลายคนคงอยากรู้…
ถ้าให้วิเคราะห์ น่าจะมีหลายเหตุผลด้วยกัน เริ่มตั้งแต่ 1) ไม่มีความจำเป็นต้องใช้เครื่องไม้เครื่องมือทางการเงินในตลาดทุนแล้ว เนื่องจากผู้ถือหุ้นใหญ่มีความแข็งแกร่งอยู่แล้ว ส่วนตัวบริษัทเองเงินสดก็ล้นมือ โดย ณ สิ้นไตรมาส 3/2565 มีเงินสดและรายการเทียบเท่าเงินสดอยู่ที่ 4,819 ล้านบาท และมีกำไรสะสมยังไม่ได้จัดสรรสูงถึง 9,222 ล้านบาท
2) เนื่องจาก TCCC เป็นหุ้นที่ฟรีโฟลตต่ำมาก ด้วยเกณฑ์ของตลาดฯ คงหนีไม่พ้นต้องแก้ฟรีโฟลต ซึ่งผู้ถือหุ้นใหญ่ต้องคายหุ้นออกมาเพื่อเพิ่มฟรีโฟลต แต่ดูแล้วผู้ถือหุ้นใหญ่คงไม่อยากคายหุ้นออกมาแหง ๆ…
และ 3) ด้วยเงื่อนไขของตลาดหลักทรัพย์ฯ ที่ต้องแจ้งทุกความเคลื่อนไหวที่เกี่ยวกับบริษัท ทำให้ไม่มีความคล่องตัว ผู้ถือหุ้นใหญ่คงมองว่า งั้นเอาออกจากตลาดฯ ไปเลยดีกว่า..!!
แล้วถ้าอยากรู้ว่า ผู้ถือหุ้นใหญ่ TCCC อยากเอาหุ้นออกจากตลาดฯ มากขนาดไหน..? ก็ดูได้จากราคาเทนเดอร์ฯ ที่สูงลิ่วกว่าราคากระดานนั่นแหละ
เพราะมันสะท้อนว่า Want มั๊ก ๆ ๆ…
งานนี้ดูแล้วก็คงทำเทนเดอร์ฯ สำเร็จแหละ
เท่ากับว่าจะเป็นการปิดฉาก TCCC กับตลาดทุนอย่างถาวร..!! หุ้นปุ๋ย TCCC ก็จะกลายเป็นตำนานไปโดยปริยาย…
…อิ อิ อิ…